钦定古今图书集成/明伦汇编/氏族典/第185卷 > 《廖用贤尚友录》 > 萧思话
## 钦定古今图书集成/明伦汇编/氏族典/第185卷 > 《廖用贤尚友录》 > 萧思话

按《宋书萧思话传》：“思话，南兰陵人，孝懿皇后弟子也。
年十许岁，未知书，以博诞遨游为事，好骑屋栋，打细
腰鼓，侵暴邻曲，莫不患毒之。自此折节数年中，遂有
令誉。好书史，善弹琴，能骑射。高祖一见，便以国器许
之。年十八，除琅琊王大司马行参军，转相国参军。父
忧，服阕，拜羽林监，领石头戍事。袭爵封阳县侯，转宣
威将军、彭城沛二郡太守。”元嘉五年，迁中书侍郎，仍
督青州徐州之东莞诸军事、振武将军、青州刺史，时
年二十七。八年，除竟陵王义宣左军司马、南沛郡太
守。未及就征，魏人南寇，思话惧敌大至，弃镇奔平昌，
征下廷尉。九年，氐帅杨难当寇汉中，乃起思话督梁、
南秦二州诸军事、横野将军、梁南秦二州刺史。汉中
平，思话迁镇南城，加节，进号宁朔将军。十四年，迁使
持节、临川王义庆平西长史、南蛮校尉，赐以弓琴。十
六年，衡阳王义季代义庆，又除安西长史。十九年，征
为侍中，领前军将军。未就征，复先职。明年，迁持节、监
雍州梁南北秦四州荆州之南阳竟陵顺阳襄阳新
野随六郡诸军事、宁蛮校尉、雍州刺史、襄阳太守。二
十二年，除侍中，领太子右率。二十四年，改领左卫将
军，又领南徐州大中正。明年，复监雍梁南北秦州荆
州之竟陵随二郡诸军事、右将军、宁蛮校尉。二十六
年，征为吏部尚书，未拜。二十七年，迁护军将军。是年，
太祖大举北讨，思话乃领精甲三千，助镇彭城。敌退，
即代世祖为持节、监徐、兖、青、冀四州、豫州之梁郡诸
军事、抚军将军、兖徐二州刺史。二十九年，统扬武将
军、冀州刺史张永众军围碻磝，城不可拔。思话解徐
州为莫州，即镇历城。寻为江夏王义恭所奏，免官。元
凶弑立，以为使持节、监徐、青、兖、冀四州、豫州之梁郡
诸军事、徐、兖二州刺史。思话即率部曲还“彭城，起义
以应世祖。”上即位，征为散骑常侍、尚书左仆射，固辞，
改为中书令、丹阳尹。明年，出为使持节、都督徐、兖、青、
冀、幽州五州、豫州之梁郡诸军事、安北将军、徐州刺
史。未行而江州刺史臧质反，复以为使持节、都督江
州、豫州之西阳、晋熙新蔡三郡诸军事、江州刺史。事
平，分荆、江、豫三州置郢州，复都督郢湘二州诸军事、
镇西将军、郢州刺史，镇夏口。孝建二年卒，时年五十。
追赠征西将军、开府仪同三司，谥曰“穆侯。”